U-I-104/11
Natisni
Opravilna št.:
U-I-104/11
Datum odločitve:
14. 6. 2011
ECLI:
ECLI:SI:USRS:2011:U.I.104.11
Akt:
Zakon o socialno varstvenih prejemkih (Uradni list RS, št. 61/10 in 40/11) (ZSVarPre), 68. čl.
Izrek:
Pobuda za začetek postopka za oceno ustavnosti 68. člena Zakona o socialno varstvenih prejemkih (Uradni list RS, št. 61/10 in 40/11) se zavrže.
Evidenčni stavek:
Pobudnik nima pravovarstvene potrebe za oceno ustavnosti oziroma zakonitosti predpisa, ki je prenehal veljati, če ne izkaže, da bi bilo z morebitno ugoditvijo pobudi mogoče odpraviti posledice protiustavnosti oziroma nezakonitosti.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe).
5.2 - Temeljne pravice - Enakost (14.2).
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Tamara Majcen, Gornja Radgona
Datum vloge:
19. 5. 2011
Vrsta odločitve:
sklep
Vrsta rešitve:
zavrženje
Dokument:
US29466
Dokument v PDF obliki:
U-I-104-11.pdf
123 KB
Prenesite datoteko
U-I-104/11-3
14. 6. 2011
S K L E P
Ustavno sodišče je v postopku za preizkus pobude Tamare Majcen, Gornja Radgona, ki jo zastopa Franc Majcen, Gornja Radgona, na seji 14. junija 2011
sklenilo:
Pobuda za začetek postopka za oceno ustavnosti 68. člena Zakona o socialno varstvenih prejemkih (Uradni list RS, št. 61/10 in 40/11) se zavrže.
Obrazložitev
1. Pobudnica izpodbija 68. člen Zakona o socialno varstvenih prejemkih (v nadaljevanju ZSVarPre).  Zatrjuje, da je v neskladju s 50., 52. in 155. členom Ustave. Navaja, da prejema nadomestilo za invalidnost na podlagi Zakona o družbenem varstvu duševno in telesno prizadetih oseb (Uradni list SRS, št. 41/83 − v nadaljevanju ZDVDTP). Z uveljavitvijo ZSVarPre naj bi navedeni zakon v delu, ki ureja pravico do nadomestila za invalidnost, prenehal veljati, na podlagi izpodbijanega člena ZSVarPre pa naj bi centri za socialno delo po uradni dolžnosti ugotovili, ali (med drugimi) prejemniki nadomestila za invalidnost po ZDVDTP (med katerimi je tudi pobudnica) izpolnjujejo pogoje za preoblikovanje njihove pravice v pravice do socialnovarstvenih prejemkov po ZSVarPre. V takem postopku naj bi pristojen center za socialno delo izdal odločbo, s katero se razveljavi odločba o priznanju pravice do nadomestila za invalidnost po ZDVDTP. Z isto odločbo naj bi priznal ustrezne pravice do socialnovarstvenih prejemkov po ZSVarPre, če upravičenec izpolnjuje pogoje za njihovo pridobitev. Pobudnica predlaga, naj Ustavno sodišče razveljavi izpodbijano določbo.
2. V skladu z 82. členom ZSVarPre je bil začetek uporabe zakona odložen na 1. 6. 2011. Med postopkom pred Ustavnim sodiščem pa je bil sprejet in uveljavljen Zakon o spremembah in dopolnitvah Zakona o socialno varstvenih prejemkih (Uradni list RS, št. 40/11 − ZSVarPre-A), ki je izpodbijani člen spremenil tako, da ta ne ureja več prenosa nadomestila za invalidnost oziroma "preoblikovanja" nadomestila za invalidnost v socialnovarstveni prejemek po ZSVarPre ter dolžnosti izdaje novih odločb po tem zakonu. Izpodbijani 68. člen ZSVarPre je tako prenehal veljati še pred začetkom njegove uporabe.
3. Ustavno sodišče praviloma presoja le veljavne predpise. Na podlagi 47. člena Zakona o Ustavnem sodišču (Uradni list RS, št. 64/07 – uradno prečiščeno besedilo – v nadaljevanju ZUstS) lahko Ustavno sodišče presoja predpise, ki so po vloženi pobudi prenehali veljati ali bili spremenjeni ali dopolnjeni, če niso bile odpravljene posledice protiustavnosti.
4. Kot je pojasnjeno zgoraj, je za pobudnico sporna določba ZSVarPre prenehala veljati še preden se je začela uporabljati. To pomeni, da na podlagi izpodbijane določbe za pobudnico sploh niso mogle nastati kakršne koli posledice. Tudi če bi te posledice nastale, pa je pobudnici treba pojasniti, da niti prej veljavni niti sedaj veljavni 68. člen ZSVarPre ne učinkujeta neposredno. V takšnih primerih se lahko v skladu z uveljavljeno ustavnosodno presojo pobuda vloži šele po izčrpanju pravnih sredstev pred pristojnimi sodišči.
5. Ker pobudnica ne izkazuje pravovarstvene potrebe za začetek postopka za oceno ustavnosti izpodbijane določbe, je Ustavno sodišče njeno pobudo zavrglo.
6. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07 in 54/10) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Etelka Korpič – Horvat, mag. Miroslav Mozetič, Jasna Pogačar, mag. Jadranka Sovdat, Jože Tratnik in Jan Zobec. Sklep je sprejelo soglasno.
dr. Ernest Petrič
Predsednik